1 Tim 2:1-7 Help regeer/ Maak oop jou gebedskopus

Die **wêreld is deurmekaar.** Wanneer ‘n mens dagblaaie lees of nuus luister kan jy nie die gekheid en dwaasheid glo, selfs waansin, wat daar in die wêreld plaasvind nie. Ek praat nou van leiers wat uitsprake maak of dinge doen wat totaal in stryd is met gesonde verstand. Dit maak dat mense geen respek het vir leiers en ook daarvolgens praat en optree.

So gaan dit ook in sommige staatsdepartemente. Elke keer as ek daar iets moet gaan doen kry ek dikwels die gevoel: gee my net 45 minute of julle te organiseer dat jul net meer effektief kan wees.

Nou weet jy: Daar is **vir jou geleentheid om ‘n bydrae te maak** vir die wêreld leiers.

**Hoe?**

*Deur gebed....*

Kom ons **lees 1 Tim 2**

Ons bid so graag rondom ons eie vreugde, vrede, voorspoed, familie.  
Paulus leer in ons teksgedeelte: Zoom uit!  
Nie net ‘n bietjie nie maar groot uit...

Daar **is nie plek vir selfsugtigheid in gebed** nie.  
Jy kan nie bysiende in jou gebed wees en   
net vir ‘n paar uitverkorenes bid nie.

Vers 4 leer:

*God wil dat alle mense gered word   
en tot kennis van die waarheid kom*.

God **wil, dat jy deur jou gebede sal meewerk**, aan die uitvoering van Sy raadsplan.  
Hoe dit werk – weet ons nie.  
 Dit is ‘n misterie.

Hy Self leer: dat die gebed van ‘n gelowige ‘n kragtige uitwerking het.

**Vir wie moet jy bid?**

Ons teks leer vir alle mense!

**Het jy al ooit vir alle mense gebid?**

Ek weet nie van jou nie, maar ek moet eerlik erken: Ek het nie.

Behalwe dat ons nie vir alle mense bid nie,  
is daar mense wat ons voorbidding só nodig het.

Dit is dikwels **mense vir wie jy nie wil bid nie**, byvoorbeeld, regeerders en gesagvoerders.

Jy voel oor hulle soos sommige rugby ondersteuners teenoor hul opponente se spanne voel:

Jy wil dikwels óp hulle skree maar nie vir hulle nie.

Onmiddellik mag daar van u wees wat vra: **Hoe op die aarde kan ek vir hulle bid?** Hulle is nie van my politieke party nie, hulle maak droog, kyk hoe lyk die land se paaie en infrastruktuur. Die poskantoor is verlam.

**Die regeerders is nie positief** oor my of my groep mense nie...   
Inteendeel ek ervaar hul soms as ‘n bedreiging...

*Ek dink nie hierdie opdrag is vandag in SA op ons van toepassing nie.*

Die **tyd toe Paulus die brief aan Timoteus geskryf** het was Nero aan bewind. Hy het geregeer van 54 -68 nC.

Die **Christene was by verre in die minderheid**. Nero se regering het sulke minderheidsgroepe verdra in soverre die groepe nie die sosiale orde versteur het nie. Die owerheid was reeds agterdogtig teenoor die Christene omdat hulle vroue en kinders baie beter behandel het as wat die geval in die algemene samelewing was.

**Nadat Rome in 64 nC grootliks deur ‘n brand verwoes is**, het Nero die Christene as sondebok uitgewys om die aandag van homself af te lei. Erge vervolging van Christene het deur die hele Romeinse ryk posgevat.

Christene is voorregte in die samelewing ontneem, hulle is vervolg, verbrand publiek geslag en lewend aan roofdiere gevoer.

Midde **in die gespanne situasie gee Paulus die opdrag**:

*Bid vir die wat regeer en gesag uitoefen*.

Dikwels doen leiers dinge wat teen God en sy Woord ingaan byvoorbeeld   
\* hulle sien nie toe dat reg en geregtigheid geskied nie, wat maak dat mense agting en respek vir hul verloor.   
\* Of hul maak asof hul bo die wet verhewe is.   
So word hulle die teikens van bitterheid, veragting, bespotting.

Dit veroorsaak **dat mense ‘n veer vir hulle voel** en al wanneer daar oor hulle gepraat word is tydens haatspraak, gekskeer of hul word in rook opgestuur.

Hierdie **is ‘n ernstige saak   
as gevolg van die outoriteit** en verantwoordelikheid wat leiers het.

Hoekom?

Die **owerheid is deur God daar gestel.**Kyk wat leer Rom 13:1-2

*Elke mens moet hom onderwerp aan die owerhede wat oor hom gestel is.  
Daar is immers geen gesag wat nie van God kom nie,  
en die owerhede wat daar is, is daar deur die beskikking van God*.

Daarom, **voordat jy neerhalend van die owerheid praat**,  
lees wat skryf die Here deur Paulus...

*Bid vir Nero*

(Hy was die owerheid/ keiser).

Dit **terwyl Nero ‘n lasteraar by uitnemendheid** was.  
Hy het homself as god gesien en genoem.  
Hy is as god aanbid...

Hy **het Christene op die wreedste wyses** vervolg...

Nou is die opdrag: Hulle moet vir hom bid...

**Waarvoor moes die Efesiërs bid?**

1. Hulle moes bid vir **Nero en die regering**. Want die regering is instrument in die hand van God wat moet toesien dat daar wet en orde is sodat die onderdane ‘n rustige en stil lewe kan lei. Sodoende moet hul in toewyding aan God kan leef (1 Tim 2: 1,2)
2. Die **elemente van hul gebed moes wees**: Smeking, danksegging en voorbidding. Hulle moes dus drie dinge doen.
   1. Wat is daar wat hulle t.o.v. die regering van die Here kan afsmeek?
   2. Wat is daar waarvoor hulle hom kan dank?
   3. Watter voorbidding kan hul vir Nero en almal wat gesag uitoefen doen.

Om die **doel te kan bereid moes hul seker vir Nero** en die ampsdraers se bekering bid. Want dit is al hoe sake gaan reg trek.

Hierdie **nuwe Christene** was **bekend daarvoor dat hulle in liefde**na die mens om hul uitgereik het.

Hulle het byvoorbeeld toe almal tydens die groot epidemie   
 (wat ‘n kwart van die wêreldbevolking uitgewis het),   
nie gevlug van die siekes nie maar hulle versorg.

**My eerste instink of reaksie in so ‘n geval is:**

Kom ons bid vir die val of ondergang of die verwydering van die regering wat so droogmaak.

**Nee, se die Here**: Wees lojaal en positief teenoor die regering van die dag.

Wanneer daar vir die owerheid gebid word,   
**skep dit ‘n gunstige atmosfeer vir evangelisasie**.  
Want wanneer gelowiges vir die owerheid bid   
verwyder dit die gevoel van weerstand en rebellie teenoor die owerheid.

**So word gelowiges vredemakers** en nie reaksioniste nie (Tit 3:1-3).

Dit **skep ‘n gunstige atmosfeer in die wêreld teenoor die kerk**  
Die wêreld kan sien die kerk soek hul voordeel   
en hou nie ‘n gevaar vir die samelewing in nie.

**Christene moet bekendstaan as vredemakers** en nie as oproermakers.  
Ook die ongelowiges moet hulle sien as rustig, lojale, toegewyde mense.  
Want daar moet ‘n milieu geskep word vir evangelisering.

**Hoe word die milieu geskep?**

Teks leer deur 2 dinge

1. **Eerbaarheid.** Jou lewe moet in skrille kontras staan teenoor die bedrog en korrupsie wat hoogty vier.
2. **Toegewydheid aan God**. Dit is die rede waaroor dit alles gaan. Dit gaan nie oor iets wat jy vir jouself doen nie, maar vir die Here.

**Moenie die owerheid, veral as dit heidene** is as ‘n bedreiging sien nie,   
nee, beskou hul as ‘n Sendingveld.  
Dit sal bydra tot ‘n rustige en stil lewe.

**Dit beteken nie** dat ‘**n Christelike lewe ‘n waarborg is vir ‘n probleemvrye lewe**...

Paulus waarsku hoeka in 2 Tim 3:12   
 dat almal wat in Christus toegewyd aan God lewe, vervolg sal word.

**Troos jou daaraan:**

Beproewing, vervolging en swaarkry kweek geestelike volharding. (Jak 1:2-12).

En ook wanneer dit met jou gebeur,   
moet jy nie haat nie maar liefhê... (Mat 5:43,44).

**Hoekom?**

Sodat jy kind van God kan wees (1 Tim 2).

Want waar jy genade en liefde betoon,   
reflekteer jy God se hart aan die ongelowiges...

Amen